བོད་སྤྱི་པའི་དོན་ལ་འཐབ་རྩོད་བྱ་རྒྱུ་འདི་བོད་མི་སྤྱིའི་ལས་འགན་ཡིན།དེ་ཡང་མང་གཙོའི་མཚན་ཉིད་ཚང་བའི་ཐོག་ནས་ང་ཚོས་འགན་འཁུར་ཏེ་འཐབ་རྩོད་བྱེད་དགོས།ང་ཚོར་བཙན་དབང་ཤོད་མཁན་གྱི་རྒྱ་ནག་གཞུང་དབང་ཆ་གཅིག་སྡུད་ཀྱི་ལམ་ལུགས་ཐོག་འགྲོ་གི་ཡོད།བཙན་དབང་ཤོད་མཁན་ལ་ངོ་རྒོལ་བྱེད་མཁན་ང་རང་ཚོ་མང་གཙོ་མཚན་ཉིད་ཚང་བའི་ཐོག་འགྲོ་གི་ཡོད།དེར་བརྟེན་མུ་མཐུད་ཤར་བསྐྱོད་བྱེད་ཐུབ་ན་ལམ་ལུགས་འདི་ང་ཚོར་འཚམས་ཤོས་ཡིན་ལ།ནུས་པའང་ཐོན་ཐུབ་པ་ཡིན།དེར་བརྟེན་མི་མང་གིས་རེ་བ་བརྒྱབ་སྟེ་འོས་འདེམས་བྱས་པའི་སྤྱི་འཐུས་ཚོ་དང༌།སྤྱི་འཐུས་ཀྱིས་གཏན་འཁེལ་བྱས་པའི་བཀའ་བློན་ཚོ།དེ་འོག་གི་ལས་ཀ་བྱེད་མཁན་ཚོས་འགན་གཙང་མའམ།མང་ཙམ་འཁུར་དགོས།ཡང་གྲོས་ཚོགས་དང༌།བཀའ་ཤག་གི་ལས་ཀ་བྱེད་མཁན་ཚོར་ཤེས་བྱ་ཡོན་ཏན་ཡོད་མིན་ལ་མ་ལྟོས་པར་སྐབས་འཕྲལ་ནུས་པ་ཐོན་མིན་གྱི་སྐབས་སུ།ང་ལ་འཇོན་པོ་རྒོད་པོ་གང་ཡང་གཏོང་རྒྱུ་མེད་ཀྱང༌།ྋརྒྱལ་བ་རིན་པོ་ཆེའི་མིང་ཞིག་ཡོད་པའི་ཆ་ནས་ཐབས་ཤེས་བྱ་རྒྱུ་གང་ཡོད་པ་རྣམས་ངོས་ནས་བྱ་རྒྱུ་འོས་བབ་ཡིན།དེ་མིན་ང་རང་ཚོའི་ལས་ཀ་སྒྲིག་འཛུགས་ཀྱི་ཐོག་ནས་འགན་གཙང་མ་ཞིག་འཁྱེར་ཐུབ་པ་བྱུང་ན་ཧ་ཅང་ཡག་པོ་འདུག་ཅེས་བར་སྐབས་ནས་ངས་རེ་བ་འདི་ལྟར་རྒྱག་གི་ཡོད།ཁྱེད་རང་ཚོས་ཀྱང་ཧུར་ཐག་བྱེད་ཀྱི་ཡོད་པ་རེད།ལས་བསྡོམས་ནང༌གནས་ཚུལ་ཞིབ་ཚགས་པོ་དང༌།ཁ་གསལ་ཧ་ཅང་ཡག་པོ་བཀོད་འདུག་བསམ་ཏེ་ང་རང་དགའ་པོ་བྱུང༌།ཡང་བསྐྱར་ཐུགས་རྗེ་ཆེ་ཞེས་བརྗོད་ཀྱི་ཡིན།